**Predkladacia správa**

Ministerstvo investícií, regionálneho rozvoja a informatizácie Slovenskej republiky predkladá Návrh legislatívneho zámeru zákona o podpore prioritných okresov (ďalej len „návrh legislatívneho zámeru“) na základe úlohy B.1. z uznesenia vlády Slovenskej republiky č. 55 z 1. februára 2024 k Plánu legislatívnych úloh vlády Slovenskej republiky na rok 2024.

V súčasnosti je politika podpory regionálneho rozvoja v Slovenskej republike realizovaná najmä prostredníctvom zákona č. 539/2008 Z. z. o podpore regionálneho rozvoja v znení neskorších predpisov a zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov.

V súčasnosti sa na hodnotenie úrovne rozvoja okresov pri tvorbe verejných politík využíva primárne podiel disponibilných uchádzačov o zamestnanie na obyvateľstve v produktívnom veku. Na jeho základe sú určené najmenej rozvinuté okresy, ktoré sú podporované prostredníctvom regionálneho príspevku financovaného zo štátneho rozpočtu. Cieľom podpory najmenej rozvinutých okresov podľa platnej a účinnej právnej úpravy je tvorba nových a zachovanie existujúcich pracovných miest.

Bez ohľadu na nespochybniteľný význam podielu disponibilných uchádzačov o zamestnanie na obyvateľstve v produktívnom veku ako ukazovateľa pre posudzovanie rozvoja regiónov platí, že tento indikátor neposkytuje kompletný obraz o rozvinutosti regiónu a jeho výpovedná hodnota bez sprievodných ukazovateľov môže poskytovať skôr skreslený, než skutočný obraz o stave v regióne, napríklad v prípade, keď je príčinou poklesu podielu disponibilných uchádzačov o zamestnanie na obyvateľstve v produktívnom veku zníženie počtu obyvateľov alebo odchod väčšieho počtu zamestnancov do dôchodku. Hodnotenie regionálneho rozvoja je preto potrebné rozšíriť o ďalšie relevantné oblasti, ako napríklad demografické trendy, respektíve prístup k základným utilitám, ktoré majú zásadný vplyv na podobu a kvalitu života v regiónoch, dostupnosť verejných služieb, ako aj obslužnosť územia. Aj preto je cieľom Ministerstva investícií, regionálneho rozvoja a informatizácie Slovenskej republiky upraviť celistvý a dátovo založený prístup k hodnoteniu regionálneho rozvoja v jeho kľúčových oblastiach.

Návrh legislatívneho zámeru predpokladá zmenu v posudzovaní stavu regiónu na úrovni okresu, a to na základe rozšírenia oblastí dôležitých pre hodnotenie regionálnych rozdielov. Kombinovanie a analýza indikátorov vo viacerých oblastiach umožňuje zachytiť silné a slabé stránky jednotlivých regiónov, a následne hodnotiť celkové postavenie regiónu oproti ostatným regiónom na základe jedného kompozitného ukazovateľa – ukazovateľa regionálneho rozvoja. Na základe sledovania indikátorov vo viacerých oblastiach vyjadreného v ukazovateli regionálneho rozvoja sa umožní definovať prioritné okresy, v ktorých bude možné uskutočňovať kvalifikovanejšie rozhodnutia pri tvorbe verejných politík a priorizáciu podpory regiónov na úrovni okresov.

Ministerstvo investícií, regionálneho rozvoja a informatizácie Slovenskej republiky na základe schváleného návrhu legislatívneho zámeru následne pripraví návrh zákona o podpore prioritných okresov.

Návrh legislatívneho zámeru bol v dňoch od 18. apríla 2024 do 10. mája 2024 predmetom medzirezortného pripomienkového konania a na ďalšie prerokovanie sa predkladá bez rozporov. Hospodárska a sociálna rada Slovenskej republiky prerokovala návrh legislatívneho zámeru dňa 20. mája 2024 a odporúča schváliť materiál v predloženom znení.

Návrh legislatívneho zámeru je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
Návrh legislatívneho zámeru nie je predmetom vnútrokomunitárneho pripomienkového konania.

Návrh legislatívneho zámeru nemá vplyvy na rozpočet verejnej správy, vplyvy na limit výdavkov verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo a rodinu.